Document ID: 32004D0597

ΑΠΌΦΑΣΗ ΤΟΥ ΣΥΜΒΟΥΛΊΟΥ
της 19ης Ιουλίου 2004
για την έγκριση της προσχώρησης της Ευρωπαϊκής Κοινότητας στη διεθνή σύμβαση για την προστασία των φυτών, όπως αναθεωρήθηκε και εγκρίθηκε με το ψήφισμα 12/97 της εικοστής ενάτης συνόδου της διάσκεψης του FAO τον Νοέμβριο 1997
(2004/597/ΕΚ)
ΤΟ ΣΥΜΒΟΥΛΙΟ ΤΗΣ ΕΥΡΩΠΑΪΚΗΣ ΕΝΩΣΗΣ,
Έχοντας υπόψη:
τη συνθήκη για την ίδρυση της Ευρωπαϊκής Κοινότητας, και ιδίως το άρθρο 37, σε συνδυασμό με το άρθρο 300 παράγραφος 2 πρώτο εδάφιο πρώτη φράση και το άρθρο 300 παράγραφος 3 πρώτο εδάφιο,
την πρόταση της Επιτροπής,
τη γνώμη του Ευρωπαϊκού Κοινοβουλίου (1),
Εκτιμώντας τα ακόλουθα:
(1)
Η διεθνής σύμβαση για την προστασία των φυτών (στο εξής «σύμβαση ΔΣΠΦ») υιοθετήθηκε από τη διάσκεψη του FAO το 1951 και τέθηκε σε ισχύ το επόμενο έτος. Στη συνέχεια τροποποιήθηκε από τη διάσκεψη του FAO το 1979 και οι τροποποιήσεις τέθηκαν σε ισχύ το 1991.
(2)
Το 1997 η σύμβαση ΔΣΠΦ αναθεωρήθηκε για μία ακόμη φορά προκειμένου να ευθυγραμμιστεί με τη συμφωνία για την εφαρμογή των υγειονομικών και φυτοϋγειονομικών μέτρων της τελικής πράξης του Γύρου της Ουρουγουάης, να διασφαλιστεί η συνεκτικότητα με το νέο σύστημα κατάρτισης διεθνών προτύπων στο πλαίσιο της ΔΣΠΦ και προκειμένου να καταστούν συμβαλλόμενα μέρη της οι οργανισμοί που είναι μέλη του FAO. Το αναθεωρημένο κείμενο εγκρίθηκε με το ψήφισμα 12/97 της διάσκεψης του FAO τον Νοέμβριο 1997.
(3)
Οι τροποποιήσεις του αναθεωρημένου κειμένου θα τεθούν σε ισχύ την τριακοστή ημέρα μετά την αποδοχή τους από τα δύο τρίτα των συμβαλλομένων μερών. Από την ημερομηνία εκείνη η Ευρωπαϊκή Κοινότητα δικαιούται να καταστεί συμβαλλόμενο μέρος της σύμβασης ΔΣΠΦ. Επί του παρόντος, 43 χώρες, εκ των οποίων τέσσερα κράτη μέλη, έχουν αποδεχθεί το αναθεωρημένο κείμενο.
(4)
Ένας από τους κυριότερους στόχους της ΔΣΠΦ είναι η διασφάλιση «κοινής και αποτελεσματικής δράσης για την πρόληψη της εξάπλωσης και εισαγωγής επιβλαβών οργανισμών για τα φυτά και τα φυτικά προϊόντα και η πρόβλεψη κατάλληλων μέσων για την καταπολέμησή τους».
(5)
Η αρμοδιότητα της Κοινότητας να συνάπτει ή να προσχωρεί σε διεθνείς συμφωνίες ή συνθήκες δεν απορρέει ρητά μόνο από τη συνθήκη αλλά μπορεί να απορρέει και από άλλες διατάξεις της συνθήκης και πράξεις που έχουν θεσπιστεί σύμφωνα με τις διατάξεις αυτές από τα κοινοτικά θεσμικά όργανα.
(6)
Το αντικείμενο της ΔΣΠΦ εμπίπτει επίσης στο πεδίο εφαρμογής της υφιστάμενης κοινοτικής νομοθεσίας στον τομέα αυτό.
(7)
Συνεπώς, το αντικείμενο της ΔΣΠΦ αφορά τόσο την Κοινότητα όσο και τα κράτη μέλη της.
(8)
Θα πρέπει λοιπόν η Κοινότητα να προσχωρήσει στη σύμβαση ΔΣΠΦ όσον αφορά τα θέματα που εμπίπτουν στην αρμοδιότητά της.
(9)
Θα πρέπει να εξουσιοδοτηθεί ο Πρόεδρος του Συμβουλίου να καταθέσει το έγγραφο προσχώρησης της Κοινότητας,
ΑΠΟΦΑΣΙΖΕΙ:
Άρθρο 1
1. Η Ευρωπαϊκή Κοινότητα θα υποβάλει αίτηση προσχώρησης στη διεθνή σύμβαση για την προστασία των φυτών (στο εξής «σύμβαση ΔΣΠΦ») όσον αφορά τα θέματα που εμπίπτουν στην αρμοδιότητά της.
2. Το αναθεωρημένο κείμενο της σύμβασης ΔΣΠΦ, όπως εγκρίθηκε με το ψήφισμα 12/97 της εικοστής ένατης συνόδου της διάσκεψης του FAO τον Νοέμβριο 1997, παρατίθεται στο παράρτημα I.
Άρθρο 2
1. Εξουσιοδοτείται ο Πρόεδρος του Συμβουλίου να καταθέσει το έγγραφο προσχώρησης στον γενικό διευθυντή του Οργανισμού Τροφίμων και Γεωργίας των Ηνωμένων Εθνών (στο εξής «FAO»).
2. Η δήλωση που παρατίθεται στο παράρτημα II επισυνάπτεται στην πράξη προσχώρησης.
Βρυξέλλες, 19 Ιουλίου 2004.

Labels: 20
13
5
6